SL Uradni list Evropske unije C 21/8

Končno poročilo pooblaščenca za zaslišanje v postopku v zvezi z zadevo št. COMP/38.337 – PO/Thread

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o pristojnostih in nalogah pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 21/07)

Osnutek sklepa daje podlago naslednjim ugotovitvam:

Uvod

Ta zadeva posebej izhaja iz pregledov, ki jih je Komisija izvedla 7. in 8. novembra 2001 v skladu s členom 14(3) Uredbe Sveta (EGS) št. 17 z dne 6. februarja 1962, prva Uredba o izvajanju členov 85 in 86 Pogodbe (ES) (1) v prostorih več proizvajalcev galanterijskih izdelkov (2) iz Skupnosti. Na podlagi teh pregledov in poznejših preiskav je Komisija odkrila dokaz o naslednjih treh kartelnih sporazumih in zadevnih ravnanjih:

— kartel na trgu sukancev za industrijske odjemalce v Beneluksu in nordijskih državah (3),

— kartel na trgu sukancev za industrijske odjemalce v Združenem kraljestvu,

— kartel na trgu sukancev za avtomobilsko industrijo v Evropskem gospodarskem prostoru (EGP).

Ta dokaz je kazal na kršitve člena 81(1) Pogodbe ES, ki so jih storila naslednja podjetja (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread N.V., Bieze Stork B.V., Bisto Holding B.V., Coats Ltd, Flovest N.V., Gütermann AG, Hicking Pentecost plc in Zwicky & Co AG (kartel v Beneluksu in nordijskih državah); American & Efird Inc, American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd in Perivale Gütermann Ltd (kartel v Združenem kraljestvu); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG in Oxley Threads Ltd (kartel v EGP).

Izjava o nasprotovanju in dostop do dokumentacije

Komisija je 18. marca 2004 naslovila izjavo o nasprotovanju v skladu s členom 2 Uredbe Komisije (ES) št. 2842/98 (5) na zgoraj našteta podjetja.

Dostop do dokumentacije je bil zagotovljen preko CD-roma z vsemi dokumenti glede poslovanja s sukanci v dokumentaciji Komisije št. COMP/38.036 (6) in vsemi dokumenti v dokumentaciji Komisije št. COMP/38.337, poslani strankam 7. aprila 2004.

Zaradi tehničnih težav so bili dokumenti na CD-romu le delno dostopni. Dostop do manjkajočih podatkov je bil omogočen v naslednjih tednih.

Zaradi upravne napake so bili nekateri podatki iz dokumentacije Komisije, povezani s cenami, ki jih je predložilo podjetje Belgian Sewing Thread B.V., razkriti brez predhodnega sporočila podjetju Belgian Sewing Thread B.V. Zaradi iste napake so bili nekateri podatki, povezani s cenami, za katere je podjetje Belgian Sewing Thread B.V. odobrilo razkritje, poslani strankam šele 9. julija 2005. Stranke so imele možnost, da v treh tednih od datuma prejema v pisni obliki izrazijo svoje mnenje glede teh dokumentov. Poleg tega so se zadevne službe Komisije opravičile podjetju Belgian Sewing Thread B.V.

Odgovor strank in ustno zaslišanje

Rok za odgovor na izjavo o nasprotovanju je bil 27. maj 2005. Na njihovo zahtevo sem podaljšala rok podjetjem Coats Ltd, American & Efird Inc., American & Efird Ltd, Gütermann AG, Perivale Gütermann Ltd, Zwicky & Co. AG, Dollfus Mieg & Cie, Belgian Sewing Thread N.V., Amann und Söhne GmbH & Co in Oxley Threads Limited, Bieze Stork B.V.

Odgovore na izjavo o nasprotovanju smo prejeli med 18. majem in 21. junijem 2004.

Ustno zaslišanje je bilo v tej zadevi izvedeno na zahtevo 19. in 20. julija 2004.

Vse stranke so 24. septembra 2004 prejele nezaupno različico odgovorov drugih strank in pripomb, ki so jih druge stranke izrazile na ustnem zaslišanju. Stranke so bile obveščene, da bo Komisija morda uporabila elemente iz teh odgovorov v svojem končnem sklepu. Stranke so imele na voljo dva tedna časa po prejemu, da predložijo nadaljnje pripombe. Večina je to možnost izkoristila.

Osnutek končnega sklepa

Potem ko so podjetja dobila možnost, da izrazijo svoje mnenje o nasprotovanju, ki ga je izrazila Komisija, je Komisija sklenila zaključiti postopke proti American & Efird Inc in American & Efird Ltd, saj ni imela dovolj dokazov o sodelovanju podjetja American & Efird v kartelu v Združenem kraljestvu. Iz istega razloga je Komisija sklenila zaključiti postopke proti Gütermann AG v kartelu za sukance v avtomobilski industriji. Ker se je izkazalo, da se edine dejavnosti podjetja Flovest omejujejo na udeležbo v podjetju BST, ne da bi bilo vključeno v trgovinsko politiko svojega hčerinskega podjetja, je Komisija tudi sklenila zaključiti postopke proti Flovest N.V. Prav tako je na podlagi odgovorov strank izvedla številne prilagoditve.

Osnutek končnega sklepa, ki je bil predložen Komisiji, vsebuje samo nasprotovanja, o katerih so stranke imele možnost izraziti svoje mnenje.

Na podlagi zgoraj navedenega menim, da je bila v tem primeru pravica strank do zaslišanja v celoti spoštovana.

V Bruslju, 12. septembra 2005 Karen WILLIAMS

(1) UL 13, 21.2.1962, str. 204/62.

(2) Glej Sklep Komisije z dne 26. oktobra 2004, zadeva št. 38.338 – PO/Šivalne igle.

(3) Danska, Finska, Švedska in Norveška.

(4) V nadaljnjem besedilu tudi „stranke“.

(5) UL L 354, 30.12.1998, str. 18.

(6) Dokumentacija COMP/38036 je vsebovala dokumente, prejete pred pregledom, dokumente, kopirane med pregledom, in dokumente, prejete takoj po pregledu.